Diari Oficial de la Generalitat Valenciana


Sumari del DOGV 6400, del 18-11-2010 (2010/12742)

RESOLUCIÓ de 5 de novembre de 2010, del director general de Justícia i Menor de la Conselleria de Justícia i Administracions Públiques per la qual es resol inscriure els nous Estatuts del Col·legi Oficial Professional d'Agents Comercials de València.
----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6400

Data del DOGV
:   18-11-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/12126


Data del document
:   05-11-2010

Organisme emissor
:   Conselleria de Justícia i Administracions Públiques

Tipus de document
:   Resolució

Anàlisi jurídica

 Descriptors 

:   * reglament intern
    * col·legi professional
    * legislació

RESOLUCIÓ de 5 de novembre de 2010, del director general de Justícia i Menor de la Conselleria de Justícia i Administracions Públiques per la qual es resol inscriure els nous Estatuts del Col·legi Oficial Professional d'Agents Comercials de València. [2010/12367]  
Vist l'expedient de modificació estatutària instruït a instància del Col·legi Oficial Professional d'Agents Comercials de València, inscrit amb el número 2 de la Secció Primera del Registre de Col·legis Professionals i de Consells Valencians Professionals de la Comunitat Valenciana, en el qual se sol·licita la inscripció dels seus nous estatuts en el dit registre, atenent als següents  
Fets  
Primer. Antonio Soriano Aznar, president del Col·legi Oficial Professional d'Agents Comercials de València, va presentar en data 14 de maig del 2010, sol·licitud d'inscripció dels seus nous estatuts en el Registre de Col·legis Professionals i de Consells Valencians de Col·legis Professionals de la Comunitat Valenciana, en compliment del que preveu l'article 11 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
Segon. El nou text dels estatuts del Col·legi Oficial Professional d'Agents Comercials de València va ser aprovat per la seua Assemblea General en sessió del 23 d'abril del 2010, segons certificat lliurat el dia 14 de maig del 2010 pel secretari del col·legi Salvador Marquina López, amb el vistiplau del president.  
Tercer. Per mitjà d'ofici de 23 de setembre de 2010, pel Servici d'Entitats Jurídiques de la Conselleria de Justícia i Administracions Públiques es van formular observacions prèvies al control de legalitat en relació al nou text estatutari, sol·licitant que s'esmenara la seua petició inicial, i concedint el termini d'un mes a este efecte.  
Quart. Amb data 26 d'octubre de 2010, va tindre entrada en el Registre de la Conselleria de Justícia i Administracions Públiques l'escrit del Col·legi en resposta a l'esmentat ofici de 23 de setembre de 2010, per mitjà del qual es manifestava "que s'ha procedit a modificar les observacions per qüestions merament de legalitat, així com que, per error mecanogràfic, es va ometre que el domicili d'este col·legi es troba ubicat a València en el carrer Cronista Carreres, número 5, el qual continua sent el mateix que constava en els anteriors estatuts degudament inscrits, i la resta d'errors de naturalesa gramatical", aportant-se una nova redacció estatutària que les incorporava.  
Quint. No obstant això, l'exemplar remés dels estatuts amb les esmenes realitzades, continuava presentant algunes de les deficiències que van ser observades per mitjà d'ofici de 23 de setembre del 2010, consistents en la inclusió del terme "Valenciana" acompanyant a la paraula Generalitat en els articles 7, apartat i) i 66, apartat 1); la citació de la denominació incompleta del col·legi en l'article 15 i la inclusió del terme "Valencià" acompanyant a la paraula Consell en els articles 98 i 103.  
Així mateix, s'ha detectat un error en la redacció de l'article 106 quan diu "El certificat de l'acord de dissolució haurà de ser dirigida al Consell, per a la seua aprovació mitjançant una llei, amb un informe previ del Consell Valencià de Col·legis d'Agents Comercials" quan haguera de dir "Generalitat".  
Sext. El nou text dels estatuts, amb les modificacions procedents en exercici del control de legalitat, figura com a annex a la present resolució, donant-se ací per reproduït.  
Fonaments de dret  
Primer. Els nous estatuts respecten totes les determinacions exigides per l'article 10 de la Llei 6/1997, de 4 de desembre, de consells i col·legis professionals de la Comunitat Valenciana.  
Segon. Els nous estatuts han sigut aprovats amb els requisits i formalitats previstos en el dit article i en els propis estatuts del col·legi.  
Tercer. No obstant això, en l'exercici del control de legalitat previst en l'article 11 de l'esmentada Llei 6/1997, de 4 de desembre, i en els articles 21 i 28 del Decret 4/2002, de 8 de gener, i atribuït a la Direcció General de Justícia i Menor, han d'assumir-se les observacions prèvies formulades pel Servici d'Entitats Jurídiques per mitjà d'ofici de 23 de setembre de 2010 així com la redacció estatutària aportada pel col·legi en la seua resposta, i resulta, així mateix, necessari procedir a la supressió en el text dels estatuts dels termes "Valenciana" acompanyant a la paraula Generalitat en els articles 7, apartat i), 66, apartat 1); la citació de la denominació incompleta del col·legi en l'article 15 i la inclusió del terme "Valencià" acompanyant a la paraula Consell en l'article 98 i article 103.  
Igualment, s'ha detectat un error en la redacció de l'article 106 quan diu "El certificat de l'acord de dissolució haurà de ser dirigida al Consell, per a la seua aprovació mitjançant una llei, amb un informe previ del Consell Valencià de Col·legis d'Agents Comercials" quan hauria de dir "Generalitat", observacions que el col·legi tenia per esmenades. Tot això a este efecte de garantir la correcció normativa del text.  
Quart. L'expedient ha sigut tramitat pel Servici d'Entitats Jurídiques, adscrit a la Direcció General de Justícia de la Conselleria de Justícia i Administracions Públiques, competent per a disposar-ho a l'article 6.1 de l'esmentada llei 6/1997, tenint en compte allò que s'ha previst per la Disposició Final del Decret 4/2002, de 8 de gener, en virtut de les atribucions que té conferides pel Decret 198/2009, de 6 de novembre, del Consell, pel qual s'establix l'estructura orgànica bàsica de la Presidència i de les conselleries de la Generalitat, i pel Decret 206/2009, de 13 de novembre, del Consell, pel qual s'aprova el Reglament Orgànic i Funcional de la Conselleria de Justícia i Administracions Públiques, modificat pel Decret 22/2010, de 22 de gener.  
Vistos l'article 36 de la Constitució i l'article 49.12.2a de l'Estatut d'Autonomia de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; el Decret 4/2002, de 8 de gener, del Govern Valencià, pel qual s'aprova el Reglament de desplegament d'esta última; i la resta de disposicions complementàries de pertinent aplicació, es dicte la següent  
Resolució  
1. Inscriure els nous estatuts del Col·legi Oficial Professional d'Agents Comercials de València en el Registre de Col·legis Professionals i de Consells Valencians Professionals de la Comunitat Valenciana, amb els canvis indicats en el fonament de dret tercer.  
2. Publicar la present resolució en el Diari Oficial de la Comunitat Valenciana.  
Contra la present resolució, que posa fi a la via administrativa, es podrà interposar, potestativament, recurs de reposició davant del mateix òrgan que ha dictat l'acte, en el termini d'un mes comptat des de l'endemà de la seua notificació, o bé, recurs contenciós administratiu davant de la Sala Contenciosa Administratiu del Tribunal Superior de Justícia de la Comunitat Valenciana en el termini de dos mesos comptats des de l'endemà de la seua notificació. Tot això de conformitat amb el que establixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i en els articles 10, 14, i 46 de la Llei 29/1998, de 13 de juliol, Reguladora de la Jurisdicció Contenciós Administrativa, sense perjuí que s'utilitze qualsevol altra via que es considere oportuna.  
València, 5 de novembre de 2010.- El director general de Justícia i Menor: Antonio Gastaldi Mateo.  
ESTATUTS PER AL RÈGIM I GOVERN DEL  
COL·LEGI OFICIAL PROFESSIONAL  
D'AGENTS COMERCIALS DE VALÈNCIA  
TÍTOL PRIMER  
DISPOSICIONS GENERALS  
CAPÍTOL ÚNIC  
El Col·legi Oficial Professional d'Agents Comercials  
com a corporació  
Article 1. Denominació  
El Col·legi Oficial Professional d'Agents Comercials de València és continuador, amb la seua actual denominació, del Col·legi Oficial Professional d'Agents Comercials de València, creat pel Reial Decret de 8 de gener de 1926, amb les seues reformes posteriors i conservant el seu actual patrimoni.  
Article 2. Personalitat  
El Col·legi Oficial Professional d'Agents Comercials de València és una corporació de dret públic, amb personalitat jurídica pròpia i plena capacitat per al compliment dels seus fins, que es regeix pels presents Estatuts, per la Llei de Col·legis Professionals de la Comunitat Valenciana, i per les altres lleis que li puguen afectar. Li correspon la representació, coordinació, gestió i defensa dels interessos professionals de tots els seus inscrits, siga quina siga la naturalesa i classe de contracte que els vincule amb el seu manador.  
Article 3. Domicili  
La seu del Col·legi Oficial Professional d'Agents Comercials de València es troba ubicada a València, al carrer Cronista Carreres, núm. 5-3a.  
Article 4. Àmbit territorial  
El seu àmbit territorial és provincial. No obstant això, podrà constituir delegacions en les localitats de la seua demarcació que considere adients, en atenció al nombre de professionals que tinguen la seua residència en aquelles o localitats limítrofes.  
Article 5. De les delegacions  
Conforme s'indica en l'article 4 d'aquest Estatut, en aquelles localitats on hi haja més de vint-i-cinc col·legiats podran constituir-se, a instàncies de la Junta de Govern, delegacions locals del Col·legi, de les quals serà titular i estarà en constant relació amb la Junta de Govern, la qual li fixarà les funcions a realitzar.  
Els delegats podran assistir a les sessions que realitze la Junta de Govern del Col·legi, amb veu i sense vot, quan siguen convocats pel president d'aquest.  
El delegat serà elegit també per votació secreta de tots els col·legiats residents a la localitat de què es tracte i de les reunions que realitze haurà de donar compte a la Junta de Govern del Col·legi, i realitzarà, a més, per delegació, totes les funcions que li siguen encomanades per aquesta.  
Article 6. Dels fins del Col·legi Oficial Professional d'Agents Comercials  
Són fins essencials d'aquesta Corporació:  
a) L'ordenació de la professió, dins del marc legal respectiu, en l'àmbit de la seua competència i en benefici tant de la societat a què serveix, com dels interessos generals que li són propis.  
b) Vigilar l'exercici de la professió; facilitar el coneixement i compliment de qualsevol tipus de disposicions legals que afecten cada una i fer complir l'ètica professional i les normes deontològiques que li siguen específicament pròpies, així com vetlar per l'adequat nivell de qualitat de les prestacions professionals de les persones col·legiades; per a això es promourà la formació i perfeccionament d'aquests.  
c) La defensa dels interessos professionals de les persones col·legiades i la representació exclusiva de l'exercici de la professió.  
Article 7. Funcions del Col·legi Oficial Professional d'Agents Comercials  
Per al compliment dels seus fins essencials, són funcions pròpies del Col·legi Oficial Professional d'Agents Comercials de València:  
a) Ordenar, en l'àmbit de la seua competència, l'activitat professional dels/de les col·legiats/ades; vetlar per l'ètica i dignitat professional i exercir la facultat disciplinària en l'orde col·legial, segons el codi deontològic aprovat.  
b) Procurar l'harmonia i col·laboració entre els/les col·legiats/ades; impedir la competència deslleial entre aquests, a través de l'exercici de les accions que les lleis propugnen.  
No s'establiran normes sobre honoraris o comissions, ni tan sols amb caràcter orientador.  
c) Exercir les accions que les lleis establisquen per a evitar l'intrusisme, sense perjudici de les actuacions d'inspecció i/o sanció, a què estan obligades les administracions públiques.  
d) Intervindre en els procediments d'arbitratge, en aquells conflictes que per motius professionals se susciten entre col·legiats/ades o en què el Col·legi siga designat per a administrar l'arbitratge.  
e) Encarregar-se del cobrament de les percepcions, remuneracions i comissions, amb caràcter general o a petició dels interessats, en els casos en què el Col·legi tinga creats els serveis adequats i en les condicions que es determinen en cada cas.  
f) Promoure cursos de formació i perfeccionament per als seus col·legiats/ades, l'assistència als quals serà facultativa, així com organitzar activitats i serveis comuns de caràcter professional, cultural, assistencial, de previsió i anàlegs, que siguen d'interés per als/a les col·legiats/ades.  
g) Exercir i ostentar, en el seu àmbit, la representació i defensa dels interessos professionals del col·legiat davant l'administració, institucions, tribunals, entitats i particulars, amb legitimació per a ser part en tots els litigis que afecten els interessos professionals dels col·legiats.  
h) Participar en els òrgans consultius de l'administració en la matèria de competència de la professió, quan aquella ho requerisca o resulte de les disposicions aplicables.  
i) Exercir totes les funcions que els siguen encomanades per la Generalitat i col·laborar amb aquesta mitjançant la realització d'estudis, emissió d'informes, elaboració d'estadístiques i altres activitats relacionades amb els seus fins, que poden ser-los sol·licitades o que acorden formular per iniciativa pròpia.  
j) Col·laborar amb les universitats en l'elaboració dels plans d'estudi, sense detriment del principi d'autonomia universitària, i preparar la formació necessària per a facilitar l'accés a la vida professional dels/de les nous/noves col·legiats/ades.  
k) Aprovar els seus pressupostos, així com regular i fixar les càrregues col·legials.  
l) Aprovar la memòria anual.  
ll) Facilitar als tribunals, d'acord amb les lleis, la relació de col·legiats/ades que així ho hagen sol·licitat, i que per la seua preparació i experiència professional pogueren ser requerits per a intervindre com a pèrits en els assumptes judicials o proposar-los a instància de l'autoritat judicial, així com emetre informes i dictàmens, quan siguen requerits per a això per qualsevol jutjat o tribunal.  
m) Emetre informes i dictàmens, en procediments judicials o administratius.  
n) Aprovar els seus Estatuts i reglaments de règim interior.  
nn) Evacuar l'informe preceptiu sobre tots els projectes de normes del Consell que afecten la seua professió.  
o) Orientar les persones col·legiades en la redacció dels contractes a subscriure amb les seues empreses manadores.  
p) Complir i fer complir als col·legiats les lleis generals i especials i els Estatuts i reglaments de règim interior, així com les normes i decisions adoptades pels òrgans col·legials en matèria de la seua competència.  
q) Disposar d'una pàgina web que complisca les funcions de finestreta única legalment prevista, amb les facilitats establides legalment i estatutàriament; i crear i mantindre les plataformes tecnològiques que garantisquen la interoperabilitat entre els distints sistemes i l'accessibilitat de les persones amb discapacitat.  
r) Totes les funcions que redunden en benefici dels consumidors i usuaris dels serveis dels col·legiats i, amb aquesta finalitat, disposaran d'un servei d'atenció d'accés telemàtic i gratuït, en què es ressenyaran les dades de les associacions o organitzacions de consumidors i usuaris a què els destinataris dels serveis professionals puguen dirigir-se per a obtindre assistència, així com el contingut del codi deontològic del Col·legi.  
s) Quantes altres funcions siguen beneficioses per als col·legiats i els seus interessos professionals i que s'encaminen al compliment dels objectius col·legials, dins del marc de la legislació vigent.  
Article 8. Definició. Àmbit subjectiu  
1. Qualsevol persona que tinga el seu domicili professional únic o principal en l'àmbit territorial del Col·legi, haurà de sol·licitar, obligatòriament, la seua incorporació en aquest, quan tinga per professió la de promoure, negociar o concretar, de manera contínua o estable, actes o operacions de comerç per compte propi o alié, i assumir o no el risc i ventura de tals operacions.  
2. La professió d'agent comercial serà exercida per tot aquell que complisca amb els requisits establits en la legislació vigent per a obtindre la dita qualificació i s'incorpore en qualitat d'exercent al Col·legi Oficial Professional d'Agents Comercials de València. La incorporació al Col·legi Oficial Professional d'Agents Comercials de València, que tindrà caràcter obligatori, facultarà els agents comercials per a l'exercici d'aquesta professió en tot el territori de l'Estat.  
3. L'exercici de la professió d'agent comercial es realitzarà en règim de lliure competència i estarà subjecte a la Llei 15/2007 de 3 de juliol, de Defensa de la Competència, i a la Llei 3/1991, de 10 de gener, de Competència Deslleial, i serà regida per les lleis i les disposicions legals en matèria d'incompatibilitats.  
4. També podran pertànyer al Col·legi Oficial Professional d'Agents Comercials de València, amb la denominació de col·legiats "no exercents" els qui, complint els requisits necessaris per a incorporar-se al Col·legi, no exercisquen l'activitat d'agència comercial o hagen cessat en l'exercici de les seues activitats.  
TÍTOL SEGON  
COL·LEGIACIÓ I EXERCICI DE LA PROFESSIÓ  
CAPÍTOL PRIMER  
Col·legiació  
Article 9. De la inscripció obligatòria  
La inscripció obligatòria al Col·legi Oficial Professional d'Agents Comercials de València, de qualsevol dels professionals definits en l'article anterior, afectarà aquells que tinguen el seu domicili professional dins de l'àmbit territorial d'aquest Col·legi, siga quina siga la seua nacionalitat, tant si actuen per compte d'empreses nacionals com estrangeres. La col·legiació per a aquells nacionals dels estats membres de la Unió Europea, que es troben prèviament establits amb caràcter permanent, en qualsevol dels mencionats Estats, serà regida pels termes que resulten de la legislació comunitària i el dret intern del país d'establiment en desplegament de l'esmentada legislació.  
Article 10. Requisits per a causar alta com a col·legiat al Col·legi Oficial Professional d'Agents Comercials de València  
1. Per a incorporar-se al Col·legi Oficial Professional d'Agents Comercials de València caldrà acreditar estar en possessió del títol d'Agent Comercial; sol·licitar-lo i satisfer la quota d'ingrés.  
2. Per a l'obtenció del títol d'agent comercial caldrà:  
a) Tindre capacitat legal per a exercir el comerç.  
b) No estar inhabilitat per a exercir la professió.  
c) Haver superat la prova d'aptitud. La prova es convocarà almenys una vegada a l'any.  
Complits els requisits anteriors, el Ministeri d'Indústria, Turisme i Comerç, a través de la Direcció General de Política Comercial, i a proposta del Consell General de Col·legis d'Agents Comercials d'Espanya, a través del Consell Valencià d'Agents Comercials, a instàncies del Col·legi Oficial Professional d'Agents Comercials de València, expedirà el títol d'Agent Comercial que s'exigeix per a la col·legiació. Fins que siga expedit el títol pel Ministeri, el Consell Valencià lliurarà resguard de la sol·licitud en tràmit, que l'habilitarà provisionalment per a la incorporació al Col·legi i per a l'exercici de la professió.  
3. Per a la incorporació, tant de nacionals d'estats membres de l'Espai Econòmic Europeu com de ciutadans de tercers països, caldrà complir amb els mateixos requisits que els nacionals espanyols.  
4. La col·legiació serà regida pel principi d'igualtat de tracte i no discriminació, en particular per raó de l'origen racial o ètnic, religió o conviccions, discapacitat, edat o orientació sexual.  
Article 11. Tribunal avaluador de les proves d'aptitud  
El Tribunal encarregat de jutjar dites proves d'aptitud estarà constituït pel president del Col·legi o persona en qui delegue, juntament amb el secretari de la Junta de Govern i tres vocals designats per aquesta entre la resta de membres de la Junta de Govern i del lletrat del Col·legi, si n'hi ha, que formarà part del Tribunal. El programa i nombre d'exercicis serà establit pel Consell Valencià de Col·legis d'Agents Comercials.  
La Junta de Govern fixarà els drets d'examen que pertoquen, que mai no podran superar el cost efectiu d'aquest.  
Article 12. Títol d'agent comercial  
Superada la prova d'aptitud, a què es referix l'article anterior, el Ministeri de Comerç, a proposta del Consell General, i prèvia petició del Consell Valencià a instàncies del Col·legi Oficial Professional d'Agents Comercials de València, expedirà el títol d'agent comercial, document indispensable que el facultarà per a l'exercici actiu de la professió, siga quina siga la modalitat o règim contractual en què aquesta s'exercisca.  
Fins que siga expedit el títol pel Ministeri, el Consell Valencià expedirà resguard de la sol·licitud en tràmit que l'habilitarà provisionalment per a la incorporació al Col·legi i per a l'exercici de la professió.  
Article 13. Procediment de col·legiació  
El procediment per a la sol·licitud admissió i, si fa al cas, denegació de la col·legiació, serà el següent:  
1. La sol·licitud, en el model col·legiadament aprovat, juntament amb la documentació que en cada cas procedisca, es presentarà al Col·legi Oficial Professional d'Agents Comercials de València.  
2. El Col·legi dictarà una resolució expressa i la notificarà dins del mes següent a la data de presentació de la sol·licitud de col·legiació.  
3. Si transcorregut el termini per a resoldre i notificar, no s'haguera dictat una resolució expressa, s'entendrà estimada la sol·licitud.  
4. Si la decisió del Col·legi fóra contrària a la col·legiació, la resolució contindrà els motius en què es fonamente la denegació. Contra aquest Acord podrà interposar-se recurs d'alçada, en el termini d'un mes, comptador des de l'endemà d'aquell en què tinga lloc la notificació de l'acte.  
5. La resolució del recurs haurà de produir-se en el termini de tres mesos, comptadors a partir de la data de la seua presentació al registre corresponent. Transcorregut el dit termini, si l'òrgan competent no haguera notificat a l'interessat resolució expressa, s'entendrà desestimat el recurs.  
6. La resolució d'aquest recurs posarà fi a la via corporativa interna. Contra aqueixa Resolució es podrà interposar el corresponent recurs contenciós administratiu.  
7. El Col·legi traslladarà al Consell Valencià d'Agents Comercials de totes les sol·licituds de col·legiació admeses, per a la formació del cens general.  
8. El Col·legi disposarà els mitjans necessaris perquè els sol·licitants puguen tramitar la seua col·legiació per via telemàtica, i facilitaran que els col·legiats puguen accedir de forma gratuïta a tota la informació i formularis necessaris per a l'accés a l'activitat professional i el seu exercici, i perquè puguen presentar per via telemàtica tota la documentació i sol·licituds necessàries, incloses la d'alta i baixa en la col·legiació, i l'estat de tramitació d'aquestes.  
Article 14. Targeta d'identitat professional  
L'estudi i resolució de les sol·licituds d'ingrés es duran a terme per la Junta de Govern del Col·legi Oficial Professional d'Agents Comercials de València, i acordada que siga la seua admissió, se li expedirà la targeta d'identitat professional, en què conste, juntament amb la fotografia de l'interessat, el seu nom i cognoms, número de col·legiació, data d'alta al Col·legi i data d'expedició de la targeta, que haurà d'anar signada per la persona interessada, així com pel president i secretari del Col·legi. La targeta d'identitat professional serà legalitzada pel Consell Valencià.  
Amb la documentació aportada s'obrirà a cada un dels col·legiats el seu expedient personal.  
Article 15. Quota d'ingrés  
Prèviament al lliurament de la targeta d'identitat professional i a l'obertura de l'expedient personal de cada sol·licitant, aquest haurà d'abonar una quota d'ingrés, la quantia de la qual la determinarà per a cada any el Col·legi Oficial Professional d'Agents Comercials, que no podrà superar el cost que supose la tramitació de l'ingrés.  
Article 16. Causes de denegació de la incorporació al Col·legi Oficial Professional d'Agents Comercials de València  
Es denegarà la sol·licitud, si la persona que la formula es troba en els casos següents:  
1. Quan s'haguera produït la inhabilitació o suspensió per a l'exercici del comerç, en virtut de sentència o resolució ferma.  
2. Haver estat sancionat disciplinàriament amb la suspensió de l'exercici professional.  
Article 17. Pèrdua de la condició de col·legiat  
La condició de col·legiat es perdrà:  
a) Per baixa voluntària.  
Podrà sol·licitar la baixa voluntària en el Col·legi Oficial Professional d'Agents Comercials de València, tot aquell col·legiat que cesse en l'exercici de la professió. Per a la qual cosa haurà de comunicar al Col·legi, necessàriament per escrit, la seua decisió de causar baixa, i haurà de tornar la targeta d'identitat professional que l'acredite com a col·legiat.  
b) Per deixar de satisfer durant un any, tant les quotes ordinàries o extraordinàries acordades, a què estiguera obligat, i quedarà obligat a tornar la targeta.  
En aquests casos, cabrà la possibilitat de la rehabilitació, en la forma i condicions que determine la Junta de Govern.  
S'estimarà que l'agent comercial ha incomplit la seua obligació de contribuir a les quotes col·legials, si no abona l'import d'aquestes durant més de tres mesos. Transcorregut aquest termini, serà suspés dels seus drets com a col·legiat i, transcorregut el termini d'un any, es procedirà a acordar la baixa col·legial.  
c) Per condemna ferma que comporte l'accessòria d'inhabilitació per a l'exercici del comerç.  
d) Per expulsió del Col·legi, acordada en expedient disciplinari  
Article 18. Col·legiats no exercents  
Aquells col·legiats exercents, que hagen pertangut al Col·legi durant més de deu anys i que passen a la situació de jubilació o invalidesa permanent per a la professió, i així ho acrediten, tindran dret a continuar ostentant la condició de col·legiats no exercents.  
Article 19. Drets dels col·legiats no exercents  
Els col·legiats no exercents tindran els mateixos drets que els exercents, llevat d'aquells que se'n deriven de l'exercici de la professió.  
Article 20. Obligacions dels col·legiats no exercents  
Els col·legiats no exercents tindran les mateixes obligacions que els exercents, llevat de la relativa a l'import de la quota col·legial ordinària, que serà del 50% de la quantitat que abonen els exercents.  
Article 21. Dels agents comercials emèrits  
Aquells col·legiats, siguen exercents o no exercents, que pertanyent al Col·legi passen a la situació de jubilació o invalidesa permanent per a la professió, i així ho acrediten, tindran la possibilitat de passar a ostentar la condició d'agent comercial "emèrit", sense que això supose la condició de col·legiat. Per tant, sense els drets ni obligacions pròpies dels col·legiats, però mantenint un vincle afectiu i cultural amb el seu Col·legi.  
Article 22. Cens de baixes i modificacions  
El Col·legi haurà de facilitar l'accés gratuït al registre de col·legiats, sense perjudici de les disposicions reguladores de protecció de dades de caràcter personal.  
CAPÍTOL SEGON  
 Dels drets i obligacions dels col·legiats  
Article 23. Drets dels col·legiats  
Seran drets comuns a tots els col·legiats:  
1) La permanència al Col·legi, que els facultarà per a l'exercici actiu de la professió en qualsevol de les seues modalitats, fins que no perden la seua condició de col·legiat.  
2) El de participar en l'organització i funcionament del Col·legi, bé, a través del dret de sufragi actiu i passiu per a l'elecció dels membres als òrgans de govern, d'acord amb el que establix el present Estatut; bé, a través del dret a promoure actuacions dels òrgans de govern per mitjà d'iniciatives que es puguen formular estatutàriament; bé a través del dret a crear agrupacions representatives d'interessos específics en el si dels col·legis, amb sotmetiment, en tot cas, als òrgans de govern d'aquests; bé a través del dret a remoure els titulars dels òrgans de govern, mitjançant vots de censura en la forma i condicions previstes en els present Estatuts.  
3) El d'obtindre la defensa en la forma i les condicions que establisca el reglament del servei jurídic.  
4) Inscriure's al Col·legi a quants ensenyaments, cursos, seminaris, o qualsevol altre benefici d'entitat anàloga s'encamine a la formació i perfeccionament professional dels agents comercials, en les condicions que establisca el Col·legi.  
5) Intervindre, a proposta de la Junta de Govern del Col·legi, per a actuar pericialment en raó a la seua capacitació professional, quan així siga sol·licitat pels jutjats i tribunals.  
6) Participar en els beneficis que puga aconseguir el Col·legi en interés de la col·legiació.  
7) El col·legiat tindrà la informació suficient sobre les vies de reclamació i recursos a què té dret. Aquesta informació haurà d'estar accessible a través de la finestreta única telemàtica. Serà d'accés gratuït.  
8) Sol·licitar i rebre informacions sobre les representacions que siguen oferides al Col·legi per les empreses.  
9) Utilitzar els serveis de biblioteca, sala de treball i qualsevol altre que tinga establit el Col·legi dins del seu domicili o seu oficial, com així mateix assistir a quants actes o conferències s'hi realitzen, en la forma i condicions que determine la Junta de Govern.  
10) Sol·licitar la condició de beneficiari en les adjudicacions de pisos o habitatges que puga construir el Col·legi, en l'exercici de la seua condició d'entitat promotora d'habitatges.  
11) Ostentar l'emblema o distintiu professional en tots els actes de la seua vida privada o professional.  
Article 24. Obligacions dels col·legiats  
Seran obligacions comunes a tots els col·legiats:  
1) La d'exercir, en tot moment, la professió amb l'exigible moralitat, decòrum i dignitat.  
2) Abstindre's d'acceptar el mandat o representació d'empreses, sense comprovar abans els motius a què haja obeït la substitució o cessament de l'agent anterior, o si han sigut complides les obligacions de l'empresa manadora, quant a liquidació de comissions o indemnitzacions que a aquell li hagueren pogut correspondre.  
3) Abonar puntualment les quotes col·legials, ordinàries i extraordinàries, així com qualsevol altre tipus de quota social reglamentària que poguera ser-los imposada.  
4) Assistir personalment, llevat de causa justificada, a les juntes generals, ordinàries i/o extraordinàries, que se realitzen al Col·legi, i exercir amb eficàcia els càrrecs per als quals fóra elegit o dins de les comissions que la Junta de Govern els encomane.  
5) Abstindre's d'ostentar representacions de cases competitives, sense consentiment de l'empresa respectiva; així com el deure de guardar el degut sigil professional en aquelles operacions o contractes en què així siga sol·licitat per aquelles.  
6) Prohibició de col·laborar amb persones que practiquen clandestinament la professió, i encobrir la falta de col·legiació d'aquestes.  
7) Guardar el degut respecte a la Junta de Govern del Col·legi, així com als membres que la componen.  
8) Complir les lleis generals i especials, els Estatuts d'aquest Col·legi Oficial Professional d'Agents Comercials de València, els codis i la resta de reglamentació interna, així com les normes i decisions adoptades pels òrgans col·legials en matèria de la seua competència.  
TÍTOL III  
DEL FUNCIONAMENT DEL COL·LEGI.  
ÒRGANS DE GOVERN, ACTUACIÓ CORPORATIVA,  
RÈGIM JURÍDIC I ADMINISTRACIÓ  
CAPÍTOL PRIMER  
 Dels òrgans de govern del Col·legi:  
Article 25. Òrgans de govern del Col·legi  
El govern del Col·legi Oficial Professional d'Agents Comercials de València correspon als òrgans següents:  
a) A la Junta General de col·legiats.  
b) A la Junta de Govern.  
c) A la Comissió Permanent.  
d) al president.  
Article 26. La Junta General  
La Junta General és l'òrgan suprem de la voluntat col·legiada en els assumptes propis de la seua competència, d'acord amb les disposicions d'aquests Estatuts i sense més limitacions que les legalment establides. I els seus acords, vàlidament adoptats, són obligatoris, fins i tot per als dissidents o absents.  
La Junta General la integraran la totalitat dels col·legiats, cada un dels quals tindrà dret a veu i vot, llevat d'aquells que es troben en situació de suspens.  
Article 27. Competències i funcionament de la Junta General  
Són competències pròpies i exclusives de Junta General:  
a) Conéixer i sancionar la memòria anual d'activitats que els sotmeta la Junta de Govern, en què haurà de constar, almenys, el contingut previst en la Llei de Col·legis Professionals.  
b) Aprovar els pressupostos i regular, d'acord amb els Estatuts, els recursos econòmics del Col·legi, així com designar una comissió revisora de comptes o uns auditors per a verificar l'estat de comptes.  
c) Conéixer i aprovar, si fa al cas, definitivament la liquidació dels pressupostos i els comptes de despeses, inversions i ingressos de cada exercici vençut.  
d) Acordar les quotes que pogueren establir-se.  
 La quota d'inscripció no podrà ser superior, en cap cas, als costos associats a la seua tramitació.  
e) Autoritzar els actes de disposició dels béns immobles i drets reals constituïts sobre aquests, així com de la resta de béns patrimonials que figuren inventariats com de considerable valor.  
f) Promoure la fusió o absorció, segregació o dissolució del Col·legi.  
g) A més, la Junta General coneixerà quants altres assumptes els sotmeta la Junta de Govern per iniciativa pròpia o a sol·licitud del nombre de col·legiats que els Estatuts establisquen sobre el particular.  
h) Aprovar el codi deontològic de conducta per a tots els col·legiats.  
Article 28. Reunions ordinàries de la Junta General  
La Junta General es reunirà amb caràcter ordinari una vegada a l'any, després del primer trimestre de l'any, per a l'aprovació de la memòria econòmica, balanç, comptes, pressupostos i liquidació del pressupost de l'any anterior.  
Així mateix, es reunirà amb caràcter ordinari per a l'elecció de membres de la Junta de Govern, en l'exercici que corresponga renovació.  
Els col·legiats que ho desitgen podran formular proposicions a la Junta General, almenys amb deu dies d'antelació a la celebració d'aquesta, i hauran d'aportar, com a mínim, les signatures d'un 10% del cens col·legial.  
Article 29. Reunions extraordinàries de la Junta General  
La Junta General tindrà caràcter extraordinari, quan així ho acorde la Junta de Govern, o ho sol·licite per escrit amb un nombre de col·legiats que supere el 10% del cens.  
Article 30. Convocatòria de les juntes generals  
Les juntes generals hauran de convocar-se amb una antelació mínima de 15 dies hàbils, llevat dels casos d'urgència motivada en què, a judici del president, haja de reduir-se el termini.  
L'esmentada Convocatòria s'inserirà al tauler d'anuncis del Col·legi, amb assenyalament de l'orde del dia.  
Sense perjudici de l'anterior, se citaran també els col·legiats per comunicació escrita, en què, igualment s'inserirà l'orde del dia; la citació de la qual podrà ser feta pel president o secretari indistintament. Comunicació personal escrita que, en cas de convocatòria urgent, el president podrà substituir per publicació en qualsevol dels periòdics d'àmbit provincial.  
A la Secretaria del Col·legi, i durant les hores de despatx, estaran a disposició dels col·legiats els antecedents dels assumptes a deliberar en la junta convocada.  
La convocatòria també s'anunciarà necessàriament a través de la "finestreta única".  
Article 31. Celebració de les juntes generals  
Les juntes generals se celebraran el dia i a l'hora assenyalats, siga quin siga el nombre de col·legiats que hi concórreguen, llevat dels casos en què s'exigisca un quòrum d'assistents determinat.  
Presidirà la Junta el president o qui actue en representació seua. I tots els assumptes que hagen de ser sotmesos a la Junta General seran objecte de discussió en aquesta, i el president podrà concedir tres torns a favor i tres torns en contra, a fi de debatre les posicions acordades.  
Article 32. Presa d'acords en les juntes generals  
Els acords es prendran per aclamació o per majoria de vots emesos, llevat dels casos en què s'exigisca un quòrum especial i en cap cas no serà delegable el vot. Les votacions seran ordinàries a mà alçada, o nominals. Només seran nominals quan ho sol·licite un terç dels col·legiats assistents, o així ho determine la presidència, per al bon recompte dels vots.  
També podran ser adoptats els acords per votació secreta, mitjançant paperetes en sobres que així ho assegure, quan ho sol·licite un terç dels col·legiats assistents.  
Article 33. Matèries reservades exclusivament a la Junta General  
Es requerirà la convocatòria de Junta General Extraordinària per a l'alienació dels béns immobles o gravamen de què integren el patrimoni del Col·legi; o per a establir qualsevol classe de derrama o contribució de caràcter ordinari entre els col·legiats.  
Article 34. Acord per a la modificació d'Estatuts  
Hi caldrà acord de la Junta General extraordinària per a la reforma o modificació dels articles dels presents Estatuts.  
Article 35. La Junta de Govern  
Com a òrgan d'execució i gestió dels acords de la Junta General, així com del desenrotllament permanent de l'administració del Col·legi i organització dels seus serveis, hi haurà una Junta de Govern, integrada pel president, vicepresident, tresorer, comptador, secretari i cinc vocals. Aquest nombre de vocals podrà augmentar-se o reduir-se per acord de la Junta General, si així ho aconsellara el nombre d'inscrits en el cens.  
Els vocals exerciran les funcions assenyalades en els Estatuts. Els seus càrrecs estaran numerats, per tal de substituir provisionalment per orde de categoria el president o vicepresident en cas de malaltia, absència o vacant.  
Quan per qualsevol motiu estiguera vacant definitivament o temporalment el càrrec de secretari, tresorer o comptador, seran substituïts pels membres de la Junta de Govern que ho sol·liciten i siguen aprovats per acord d'aquesta.  
Les reunions de la Junta de Govern seran convocades pel secretari del Col·legi i per orde del president, almenys una vegada al mes. S'haurà d'asssenyalar el dia i hora en què hagen de tindre lloc, amb almenys 48 hores d'antelació.  
Amb la naturalesa de "vocals assessors" de la Junta de Govern, amb veu però sense vot, podrà el president de la Junta de Govern designar tots els assessors que estime pertinents, als quals no se'ls exigirà la condició que es troben en l'exercici actiu de la professió.  
Article 36. Dels càrrecs de la Junta de Govern  
1. President: correspon al president la representació legal del Col·legi, dins i fora d'aquest; exercirà les funcions de vigilància i correcció que els Estatuts reserven a la seua autoritat; presidirà les juntes de govern i les generals i totes la comissions a què assistisca, i dirigirà les discussions amb vot de qualitat en cas d'empat.  
Expedirà els lliuraments de fons, signarà la correspondència i documentació global del Col·legi i autoritzarà, amb el seu vistiplau, els certificats expedits pel secretari, comptador i tresorer, i les actes de les juntes generals, de les juntes de govern i de la Comissió Permanent.  
Li correspondrà l'atorgament de poders de representació processal, a fi de personar-se en els litigis de qualsevol classe en què puga ser part el Col·legi.  
2. El vicepresident: el vicepresident portarà totes aquelles funcions que li conferisca el president, i gaudirà dels mateixos drets i assumirà les mateixes funcions i obligacions d'aquest, en cas d'absència, malaltia, abstenció, recusació o vacant.  
Si no n'hi ha, se seguirà l'orde establit en les vocalies.  
3. Secretari: correspon al secretari les funcions següents:  
a) Redactar i dirigir els oficis de citació per a tots els actes del Col·legi, segons les instruccions que reba del president i amb l'antelació deguda.  
b) Redactar les actes de les juntes generals i de les juntes de govern.  
c) Portar els llibres necessaris per al millor i més ordenat servei, i haurà d'haver obligatòriament un llibre registre de títols.  
d) Rebre i donar compte al president de totes les sol·licituds i comunicacions que es remeten al Col·legi.  
e) Expedir, amb el vistiplau del president, els certificats que s'expedisquen.  
f) Organitzar i dirigir l'oficina i ostentar la direcció del personal.  
g) Tindre a càrrec seu l'arxiu i segell del Col·legi.  
4. Tresorer: correspondrà al tresorer:  
a) Materialitzar la recaptació i custodiar els fons del Col·legi.  
b) Pagar els lliuraments que expedisca el president.  
c) Informar periòdicament la Junta de Govern del compte d'ingressos i despeses.  
d) Ingressar i retirar fons dels comptes bancaris, conjuntament amb el president i amb el comptador, llevat d'acord de la Junta de Govern, en què es delegue les seues facultats.  
e) Portar un inventari minuciós dels béns del Col·legi, de què serà administrador.  
f) Controlar i verificar la caixa.  
5. Comptador: tindrà l'obligació d'intervindre tots els documents comptables, així com la redacció, per a la seua aprovació per la Junta General, dels balanços, comptes, pressupostos i de qualsevol estudi econòmic que li encarregue la Junta de Govern.  
6. Vocals: els vocals duran a terme els serveis que el president o la Junta de Govern els encomane i les substitucions que els competisquen, d'acord amb els presents Estatuts i, fins i tot, podran assistir a les reunions de la Comissió Permanent, quan foren convocats a aquest efecte, amb veu però sense vot.  
Article 37. La Comissió Permanent  
Com a òrgan de treball de règim interior col·legial hi haurà una Comissió Permanent, integrada pel president, vicepresident, secretari, tresorer i comptador. Serà l'encarregada d'executar els acords de la Junta de Govern, i podrà, en cas d'urgència, acordar el que estime convenient per al bon règim del Col·legi, amb obligació de donar compte a la Junta de Govern en la primera reunió que aquesta realitze.  
Totes les reunions de la Comissió Permanent hauran de ser convocades pel secretari del Col·legi per orde del president, i assenyalarà el dia i hora en què hagen de tindre lloc, amb l'antelació, almenys, de quaranta-vuit hores. La Comissió Permanent es reunirà almenys una vegada per setmana.  
Article 38. Duració i renovació dels càrrecs de la Junta de Govern  
Els càrrecs de la Junta de Govern del Col·legi duraran 4 anys, i es renovaran per meitat cada 2 anys.  
Article 39. Elecció dels càrrecs de la Junta de Govern  
Els càrrecs de la Junta de Govern seran proveïts per elecció, mitjançant votació directa i secreta. Podran ser reelegits i optar els qui es troben en l'exercici dels seus drets com a tals.  
Si es produeix alguna vacant en la Junta de Govern, podrà optar-se per convocar noves eleccions parcials només pel període de temps que reste fins al cicle de renovació normal, o per deixar vacant l'esmentat càrrec pel que reste de renovació parcial; o bé podrà optar-se perquè dita vacant siga proveïda provisionalment, entre els col·legiats que decidisca la Junta de Govern, a proposta del president, sempre que no estigueren en situació d'impossibilitat física per a exercir-la.  
Article 40. Dels membres de la Junta de Govern  
Tots els membres que integren la Junta de Govern hauran de trobar-se en l'exercici actiu de la professió degudament acreditada. Encara que s'hi podrà, no obstant això, reservar-se només una vocalia per a un col·legiat que no es trobe en l'exercici actiu de la professió. En tot cas, el president i els membres, que formen part de la Comissió Permanent, hauran de ser exercits per persones que es troben en l'exercici actiu de la professió.  
Article 41. La Junta de Govern com a òrgan executiu  
La Junta de Govern, com a òrgan d'execució i gestió dels acords de la Junta General, així com de desenrotllament permanent de l'administració col·legial, té les més àmplies atribucions que puguen executar-se en defensa dels interessos del Col·legi i dels col·legiats, que no estiguen estatutàriament reservats per a la Junta General.  
Article 42. Assistència a les juntes de govern i cessament dels seus membres  
En absència, impossibilitat o malaltia de qualsevol dels càrrecs de signatura, seran els vocals de la Junta de Govern els qui els substituiran en funcions, i tindran, a més, el dret a assistir a les reunions de la Comissió Permanent amb veu i vot.  
Article 43. De l'assistència a les juntes de Govern i a les comissions permanents  
L'assistència a les juntes de Govern, i reunions de la Comissió Permanent, es considerarà obligatòria per a tots els qui formen part d'aquestes. Es considerarà que renuncien al càrrec automàticament, si deixen d'assistir a tres sessions consecutives o a cinc alternes en el termini d'un any, sense justificar degudament el motiu de la seua inassistència.  
Els acords de les juntes de Govern seran presos per majoria dels membres assistents. En cas d'empat prevaldrà el vot de qualitat del president.  
Article 44. Dels emblemes dels membres de la Junta de Govern  
Tots els components de la Junta de Govern del Col·legi ostentaran, com a distintiu del seu càrrec, en actes oficials i solemnes, una medalla daurada, que reproduirà l'emblema professional, i subjecta al coll mitjançant cordó de seda.  
Article 45. Del cessament dels membres de la Junta de Govern  
Tots els components de la Junta de Govern del Col·legi cessaran en els seus càrrecs en complir-se el període de mandat per al qual van ser elegits, llevat que foren objecte de reelecció. Igualment, cessaran en l'exercici del càrrec per dimissió voluntària acceptada per la Junta de Govern, a proposta del president del Col·legi. Es produirà també el cessament automàtic, en l'exercici dels càrrecs de la Junta de Govern, quan la persona interessada deixe d'exercir la professió o sol·licite la seua baixa en el Col·legi.  
A banda de les causes esmentades anteriorment, els membres de la Junta de Govern podran també ser cessats en l'exercici dels seus càrrecs per abandó de funcions, quan no s'exercisca el càrrec amb la dedicació i assiduïtat exigibles, i pel que fa als vocals, quan deixen d'assistir a les sessions en la forma prevista.  
Cessaran igualment per l'exercici indegut de funcions.  
S'entendrà que hi ha exercici indegut de funcions quan aquestes es realitzen en detriment del prestigi del Col·legi o en perjudici dels seus interessos econòmics i patrimonials o amb propòsit de lucre indegut per part dels interessats.  
Article 46. Del procediment per al cessament dels membres de la Junta de Govern  
Perquè puga ser acordat el cessament en concórrer els motius a què es refereixen l'article anterior, s'exigirà la instrucció d'un expedient, adoptat per Acord de la Junta de Govern, a iniciativa del president del Col·legi. Acabada la instrucció de l'expedient, es remetrà al Consell Valencià perquè aquest resolga.  
Si l'inculpat és el president del Col·legi, l'acord de formació de l'expedient serà adoptat per les dues terceres parts dels components de la Junta de Govern, i ho hauran de comunicar al Consell Valencià, perquè aquest acorde la seua suspensió en l'exercici de les funcions presidencials, i serà substituït pel vicepresident, a qui correspondrà la instrucció de l'expedient, conclòs el qual es remetrà igualment al Consell Valencià per a la seua resolució definitiva.  
Article 47. Moció de censura  
Caldrà una Junta General extraordinària per a l'aprovació de la moció de censura contra el president, contra la Junta de Govern en ple o de qualsevol membre d'aquesta.  
Per a sol·licitar la convocatòria de la Junta General, en què es tracte la moció de censura, caldrà que la petició siga subscrita pel 20% del cens electoral.  
La moció de censura tindrà caràcter constructiu, és a dir, amb candidatura alternativa, quan es referisca a tota la Junta de Govern o al seu president.  
Perquè prospere la moció de censura es requerirà un quòrum d'assistència, com a mínim, de la meitat més un del cens col·legial, i exigirà el vot favorable directe i personal de les tres quartes parts dels assistents.  
El termini des de la data de presentació de sol·licitud de Junta General fins a la seua convocatòria, no podrà excedir de 20 dies.  
Article 48. Despeses de representació, dietes i viàtics  
Si els recursos econòmics del Col·legi ho permeten, podrà acordar-se la concessió de despeses de representació, dietes d'assistència i viatges per als membres de la Junta de Govern, així com dietes per assistència a les juntes, encara que això no requerisca desplaçament del seu domicili habitual, i amb aquesta finalitat es destinaran les corresponents partides del pressupost.  
Així mateix, qualsevol col·legiat o tercera persona, a qui s'encomane una gestió a realitzar fora de la localitat on té la seu el Col·legi, gaudirà d'un viàtic que serà fixat per la Junta de Govern.  
CAPÍTOL SEGON  
De les eleccions dels membres  
de la Junta de Govern  
Article 49. Caràcter electiu dels càrrecs de la Junta de Govern  
L'elecció dels càrrecs de la Junta de Govern del Col·legi tindrà caràcter electiu i d'origen representatiu, ajustat als més clars principis democràtics, mitjançant votació directa, lliure i secreta de tots els col·legiats, sempre que es troben en l'exercici dels seus drets com a tals.  
Article 50. Condicions d'elegibilitat  
Seran elegibles aquells col·legiats que, gaudint de la condició d'electors, compten almenys amb un any d'antiguitat al Col·legi i siguen proclamats d'acord amb les normes i condicions reglamentàriament establides.  
Article 51. Exercici del vot  
El vot dels col·legiats electors s'exercirà personalment o per correu, i en forma secreta.  
Article 52. El vot per correu  
Es garanteix l'emissió del vot per correu, d'acord amb els procediments que a aquest efecte establisca el Consell Valencià de Col·legis Oficials Professionals d'Agents Comercials per a cada convocatòria.  
Respecte a la modalitat del lliurament personal del vot en el Col·legi, una vegada identificat l'elector, signarà amb indicació del document nacional d'identitat, en el llibre que a aquest efecte s'obrirà en el Col·legi i que custodiarà el secretari. En aquest supòsit la papereta de vot, que al seu torn anirà dins d'un sobre xicotet, s'introduirà en un sobre tancat en què s'indicarà l'expressió "vot per correu", i el remitent del col·legiat. El sobre que continga el vot quedarà depositat en la caixa forta del Col·legi, sota la custòdia del secretari, fins al dia de les eleccions.  
Igual que en la modalitat anterior, en la del vot emés a través de correus, la papereta del vot, que al seu torn anirà en un sobre xicotet blanc, s'introduirà en un sobre tancat, en què s'indicarà l'expressió "vot per correu", que serà enviat al Col·legi, per correu certificat i amb el remitent del votant.  
En ambdós supòsits, dins del sobre que es deposite en Correus o personalment a les oficines del Col·legi, i no dins del sobre més xicotet on es troba la papereta del vot, haurà d'acompanyar-se obligatòriament:  
a) Una fotocòpia del document nacional d'identitat, per les dues cares o del passaport o del carnet de col·legiat, on el col·legiat estamparà la seua signatura, de manera que, en tot cas, hi haja la suficient claredat per a poder comprovar la signatura.  
b) Com ja s'ha indicat, un sobre més xicotet que l'anterior, on s'haurà introduït la papereta, en què consten clarament els noms dels candidats elegits.  
Les paperetes per a qualsevol de les modalitats de vot per correu, hauran de ser de paper blanc, totes de la mateixa grandària, en què es farà constar amb claredat el nom i cognoms dels candidats. Amb aquesta finalitat, el Col·legi proporcionarà les paperetes.  
Els vots que sota la modalitat, vot per correu, no s'ajusten als requisits assenyalats anteriorment seran declarats nuls.  
Acabada l'elecció, primer s'efectuarà l'obertura dels sobres lliurats personalment a les oficines del Col·legi, segons la modalitat "vot per correu", i s'haurà d'introduir en l'urna el sobre més xicotet que continga la papereta del vot i, tot seguit, es procedirà a efectuar l'esmentat mecanisme, respecte dels vots que s'hagen rebut mitjançant correu certificat.  
En el cas de fer l'escrutini dels "vots per correu", i es comprove en el cens que un elector ha realitzat ja el seu vot en l'urna personalment, s'entendrà automàticament com nul el vot per correu, i no s'introduirà per tant en l'urna.  
Article 53. Convocatòria d'eleccions  
La convocatòria d'eleccions es farà, almenys, amb trenta dies naturals d'antelació a la data en què haja de realitzar-se.  
Article 54. Llistes de col·legiats amb dret de vot  
Simultàniament a la publicació de la convocatòria, el secretari ordenarà publicar als locals del Col·legi les llistes dels col·legiats amb dret de vot. Les llistes comprendran els col·legiats inscrits fins al primer dia del mes natural anterior a aquell en què es publique la convocatòria.  
Contra les inclusions i exclusions de les llistes podrà ser formulat recurs pels interessats, en un termini improrrogable de tres dies, que es resoldrà al cap d'altres dos per la Junta de Govern del Col·legi, sense ulterior recurs.  
Article 55. Proclamació de candidats  
La presentació de candidats es farà almenys amb una antelació de vint dies naturals a la data fixada per a la realització de les eleccions, i aquells col·legiats que aspiren a ser elegits sol·licitaran la seua proclamació com a candidats en carta signada per deu col·legiats i el candidat que es presente.  
Article 56. De la campanya electoral  
Rebudes les sol·licituds per a prendre part com a candidats en l'elecció, la Junta de Govern els declararà formalment proclamats quinze dies abans de la celebració de les eleccions, i la campanya electoral de cada candidat a formar part de la Junta de Govern no podrà donar començament fins que s'haja efectuat la seua proclamació; campanya que finalitzarà abans de les vint-i-quatre hores del dia anterior a la data de l'acte de l'elecció, i es desenrotllarà de tal forma que oferisca a cada un dels proclamats les mateixes oportunitats.  
Article 57. Eleccions  
L'acte de l'elecció podrà celebrar-se al domicili del Col·legi o en qualsevol altre lloc si així estimara convenient la Junta de Govern en atenció al possible nombre de votants, i es constituiran unes quantes taules distribuïdes per orde alfabètic de cognoms per a facilitar el desenrotllament de l'elecció.  
Article 58. La Mesa d'Elecció  
La Mesa d'Elecció o d'altres que puguen constituir-se per a facilitar l'emissió del vot conforme s'indica en els articles anteriors, estaran integrades per un president i dos adjunts, designats per insaculació entre tots els components del cens del Col·legi. S'insacularan també un nombre de suplents per a les possibles renúncies o impossibilitat de què resulten elegits en el sorteig.  
Article 59. Interventors  
Els candidats tindran dret, cada un d'ells, a designar un o dos interventors, que assistiran al desenrotllament de l'elecció, i formaran part de la Mesa. La designació d'aquests interventors haurà de fer-se, com a màxim, vint-i-quatre hores abans al dia assenyalat per a l'elecció, no s'admetrà cap designació d'interventors passat el dit termini.  
Article 60. Desenrotllament de les eleccions  
En l'anunci de convocatòria, que haurà de ser remés per la Junta de Govern a tots els col·legiats, s'indicarà el lloc i dia en què l'elecció tindrà lloc, amb indicació clara de l'hora de començament i tancament de l'elecció, acabada la qual s'efectuarà l'obertura dels sobres enviats per correu, i es procedirà, aleshores, a verificar l'escrutini; del qual s'alçarà l'oportuna acta, que signaran el president i els adjunts, així com els interventors que així ho desitjaren.  
Article 61. Vot  
En les candidatures constarà, en paper en blanc i amb tota claredat, el nom i cognoms dels candidats que aspiren a ser elegits, sense admetre un nombre més gran de càrrecs a cobrir i sense que s'hi admeten esmenes o ratllades que puguen oferir dubte sobre la identitat del candidat.  
Article 62. Candidats electes  
Acabat l'acte de l'escrutini, el president declararà electes aquells candidats que hagen obtingut més vots. Tot seguit es procedirà a redactar l'acta en la forma assenyalada, i es cremaran o destruiran, totalment, les paperetes depositades en l'urna i les que s'hagueren rebut per correu.  
Article 63. Presa de possessió dels candidats electes  
En el termini de vuit dies, comptadors després de la celebració de les eleccions, es procedirà a la presa de possessió dels candidats electes, i si algun d'ells deixa de presentar-se a dita presa de possessió, sense causa molt justificada que no signifique renúncia, o renuncia a ser elegit, serà proclamat el candidat amb el nombre de vots immediatament inferior.  
En cas d'igualtat de vots, s'elegirà sempre el candidat amb més anys de col·legiació.  
Article 64. Constitució de la Comissió Permanent  
Una vegada possessionats dels seus càrrecs, la Junta de Govern, per acord de majoria, procedirà a la constitució de la Comissió Permanent.  
CAPÍTOL TERCER  
 Dels recursos del Col·legi  
Article 65. Recursos ordinaris  
Constitueixen els recursos ordinaris del Col·legi Oficial Professional d'Agents Comercials de València:  
1. Els rendiments de qualsevol naturalesa, que produïsquen els béns o drets que integren el patrimoni del Col·legi.  
2. Els drets d'incorporació al Col·legi, que lliurement determine la Junta de Govern.  
3. Els drets pels dictàmens, informes, resolucions o arbitratges que se sotmeten a la Junta de Govern.  
4. L'import de les quotes ordinàries o extraordinàries, a abonar pels col·legiats, que seran fixades per la Junta General.  
5. Els drets per expedició de certificats.  
6. Les rendes procedents de la inversió dels romanents d'exercicis anteriors, si n'hi ha.  
7. Qualsevol altre concepte que legalment pertoque.  
Article 66. Recursos extraordinaris  
Constituiran els recursos extraordinaris del Col·legi Oficial Professional d'Agents Comercials de València:  
1. Les subvencions o donatius que concedisquen al Col·legi l'Estat, la Generalitat o altres corporacions oficials, entitats o particulars.  
2. Els béns que per qualsevol títol passen a forma part del patrimoni del Col·legi.  
3. Les quantitats que per qualsevol concepte corresponga percebre al Col·legi quan administre, en compliment d'algun encàrrec temporal o perpetu, cultural o benèfic, determinats béns o rendes.  
4. Qualsevol altre que legalment pertoque.  
Article 67. Regles generals sobre la custòdia  
El capital del Col·legi s'invertirà preferentment en valors de tota garantia, llevat que, segons el parer de la Junta de Govern, s'acordara la seua inversió en immobles o altres béns.  
Els valors es depositaran en l'entitat que la Junta de Govern acorde i els resguards del depòsit es custodiaran en la caixa del Col·legi, sota la personal i immediata responsabilitat del tresorer.  
Article 68. Rendició de comptes  
Els col·legiats, en un nombre superior al 10% del cens, podran formular petició concreta i precisa sobre qualsevulla dada relativa a l'exercici econòmic.  
Els comptes del Col·legi podran ser examinats a la seu col·legial, en el període que medie entre la convocatòria de la Junta General i 48 hores abans de l'assenyalada per a la seua celebració.  
CAPÍTOL QUART  
De les seccions d'especialitzades  
Article 69. Seccions d'especialitzades  
Com a òrgan col·laborador de la Junta de Govern, i especialment del seu president, el Col·legi podrà constituir seccions d'especialitzades, i agruparà en el si d'aquestes aquells agents comercials que ostenten la representació o mandat d'una determinada branca de la indústria o del comerç.  
Article 70. Inscripció en les seccions d'especialitzades  
Els col·legiats que desitgen integrar-se en la secció d'Especialitzada que els corresponga, per la seua activitat específica o principal, sol·licitaran la seua inscripció. Al seu torn, les seccions podran dividir-se en grups.  
Article 71. Seccions existents  
Les seccions existents en l'actualitat, al Col·legi Oficial Professional d'Agents Comercials de València, es mantenen, sense perjudici que puguen crear-se'n altres o reorganitzar les existents en funció de les necessitats, sempre per acord de la Junta de Govern.  
Article 72. Òrgans de direcció de les seccions  
Les seccions d'especialitzades constaran d'un director i d'un secretari, elegit per votació directa i secreta, entre tots els que formen part de la Secció. La direcció o secretaria de la Secció, serà compatible amb l'exercici de qualsevol altre càrrec en la Junta de Govern, llevat de la de president del Col·legi.  
Article 73. Reunions de les seccions  
El director, o el secretari de la secció, hauran de comunicar al president del Col·legi la data, hora, lloc i orde del dia, de les reunions que mantinga la secció. I una vegada celebrada es comunicarà, igualment per escrit, el resultat.  
Qualsevol tipus d'iniciativa que prenga la secció haurà de ser posada en coneixement del president del Col·legi, qui després de sotmetre-la a consideració, resoldrà sobre aquesta.  
Article 74. Drets dels inscrits en una secció  
La pertinença a les seccions és un dret de què gaudeix el col·legiat que sol·licite la seua inscripció; que inclou el dret a ser convocat, el dret a assistir, participar i votar en totes les reunions que mantinga la secció. Sense que puga ser exclòs i/o apartat d'aquestes, llevat d'expedient que incoe a aquest efecte la Junta de Govern.  
Qualsevol dels membres de la Junta de Govern tindrà dret a assistir a les reunions que siguen convocades per les seccions.  
Article 75. Funcions de les seccions  
Les seccions d'especialitzats tindran només les funcions següents:  
a) Reunir-se periòdicament per a celebrar canvis d'impressions sobre el mercat de l'article o articles, a què es referix el contingut de la secció, i aportar les experiències arreplegades, així com la situació i fluctuacions del dit mercat.  
b) Informar la Junta de Govern sobre aquelles dades estadístiques, etc., que es refereixen al mercat o ram de cada secció, perquè puguen servir d'element de judici a la Junta de Govern, en el compliment dels fins propis del Col·legi.  
c) Assessorar/orientar segons l'ús i costum del mercat, per a cada article o grup d'articles a què s'estenga la competència de la secció.  
d) Informar en la redacció dels diferents models de contractes per a cada especialitat o grup d'especialitats, i procurar que el model tipus del dit contracte siga l'adoptat en tots els contractes de representació que celebren les persones interessades.  
e) Qualsevol altra iniciativa que s'estime beneficiosa per als interessos específics de la secció o les generals del Col·legi, i elevar-la a coneixement del president d'aquest.  
CAPÍTOL CINQUÉ  
De les comissions auxiliars  
Article 76. Comissions auxiliars  
Podran constituir-se al Col·legi comissions auxiliars de la Junta de Govern, integrades per membres d'aquesta o per col·legiats que s'hi adscriguen per decisió de la presidència del Col·legi. Tindran veu i vot tots els qui integren la comissió auxiliar.  
Article 77. Classes   
Aquestes comissions auxiliars, sense perjuí de poder ser augmentades, suprimides o completades amb altres per part de la Junta de Govern, seran les següents:  
a) d'admissió i cens,  
b) de majors,  
c) de fires,  
d) de formació.  
e) de cambra,  
f) d'internacionalització,  
g) de gestió de la qualitat,  
h) de serveis col·legials i  
i) de promoció i difusió.  
Article 78. Òrgans de direcció   
Cada una d'aquestes comissions podrà ser presidida per un membre de la Junta de Govern, en qui delegue la presidència del Col·legi, llevat que hi assistisca personalment. La presidència de la Comissió de Personal i Serveis correspondrà sempre al secretari.  
Article 79. Dels secretaris de les comissions auxiliars  
Les comissions auxiliars podran designar un secretari, així com l'adscripció a aquestes d'aquells empleats del Col·legi, l'assistència de les quals es considere necessària a les reunions que celebren, sense dret a veu ni vot en aquestes, i intervindrà només amb caràcter informatiu, quan per a això siguen requerits.  
CAPÍTOL SISÉ  
Del personal i serveis  
Article 80. Personal al servei del Col·legi  
Al servei dels col·legiats i de la Junta de Govern del Col·legi, s'organitzarà la seua oficina administrativa, atesa per personal remunerat, subjecte a relació laboral, regulada en l'Estatut dels Treballadors, adscrit dins del ram del Conveni Col·lectiu d'Oficines i Despatxos.  
Article 81. Categories  
El personal del Col·legi estarà format per les categories establides en el Conveni d'Oficines i Despatxos. El nombre de treballadors serà el que aconsellen les necessitats del Col·legi.  
Article 82. Serveis  
Els serveis de biblioteca, sala de treball, ofertes de representacions, etc., s'acomodaran a l'horari i condicions que assenyale per a això la Junta de Govern, i s'inspirarà sempre en les normes que rendisquen la seua major eficàcia en benefici dels col·legiats. El Servei d'Assessoria Jurídica podrà ser de plantilla o contractat i podrà ser prestat als locals del Col·legi o en el despatx del lletrat, segons convinguera al millor servei dels col·legiats.  
TÍTOL IV  
DE LA RESPONSABILITAT DELS COL·LEGIATS  
CAPÍTOL PRIMER  
De les facultats disciplinàries del Col·legi  
Article 83. Funcions disciplinàries del Col·legi  
La Llei 6/97, de 4 de desembre, de la Generalitat Valenciana, estableix en l'article 4, com un dels fins essencials dels col·legis professionals, vigilar l'exercici de la professió, i fer complir l'ètica professional i les normes deontològiques que li siguen específicament pròpies. En l'article 5 disposa com una de les funcions pròpies dels col·legis professionals, per al compliment d'aqueix fi essencial, la de vetlar per l'ètica, deontologia i dignitat professional, així com pel respecte degut als drets dels particulars contractants dels seus serveis i exercir la potestat disciplinària en l'orde professional i col·legial.  
Els agents comercials estan subjectes a responsabilitat disciplinària, en el cas d'infracció dels seus deures professionals.  
Es faran constar en l'expedient personal del col·legiat, en tot cas, les sancions disciplinàries corporatives.  
Article 84. Exercici de la potestat disciplinària  
El president i la Junta de Govern del Col·legi són competents per a l'exercici de la potestat disciplinària, que s'atendran a les normes següents:  
1. S'estendrà a la sanció d'infraccions de deures professionals o normes ètiques de conducta, en quant afecten la professió o l'orde col·legial.  
2. Es declararà prèvia la formació d'expedient, seguit pels tràmits del procediment disciplinari que s'estableix en aquests Estatuts.  
3. Comprendrà, com a correccions, les següents:  
A. Advertència per escrit.  
B. Reprensió privada.  
C. Suspensió de la col·legiació.  
D. Expulsió del Col·legi.  
4. No podran sancionar-se els fets que hagen estat sancionats penalment, en els supòsits en què hi haja identitat de subjectes, d'accions i de fonaments. De manera que, si iniciat un procediment sancionador l'instructor aprecia que la presumpta infracció podria ser constitutiva de delicte o falta penal, ho posarà immediatament en coneixement de l'òrgan que haja ordenat la incoació de l'expedient, perquè aquest ho pose en coneixement del Ministeri Fiscal i suspendre el procediment disciplinari, fins que es dicte sentència ferma en el procés penal. Represa la tramitació de l'expedient disciplinari, després de la suspensió acordada, la resolució que es dicte haurà de respectar els fets determinants del pronunciament judicial.  
5. Els interessats podran conéixer l'estat de tramitació dels seus procediments a través de la pàgina web del Col·legi.  
6. Les penes i sancions, derivades de l'exercici professional que imposen els tribunals als agents comercials, es faran constar en el seu expedient personal.  
7. Les sancions disciplinàries corporatives es faran constar, en tot cas, en l'expedient personal del col·legiat.  
Article 85. Adopció d'acords en casos especials  
L'acord de suspensió, per més de sis mesos o expulsió, haurà de ser pres exclusivament per la Junta de Govern, mitjançant votació secreta i amb la conformitat de les dues terceres parts dels membres components d'aquella.  
A aquesta sessió estan obligats a assistir tots els components de la Junta. El qui, sense causa justificada, no concorreguera, deixarà de pertànyer a l'òrgan rector del Col·legi, sense que puga ser de nou nomenat membre de la Junta en l'elecció en què es cobrisca la seua vacant.  
Article 86. Acords referits a membres de la Junta  
Si l'acord es referix a algun dels membres de la Junta, coneixerà de l'expedient el Consell Valencià de Col·legis d'Agents Comercials.  
CAPÍTOL SEGON  
De les faltes i sancions  
Article 87. Classes de faltes  
Les faltes que poden comportar sanció disciplinària es classifiquen en molt greus, greus i lleus.  
Són faltes molt greus:  
A. L'exercici de la professió d'agent comercial en qualsevol de les seues modalitats per persona que, per l'exercici de les seues funcions, siguen aquestes d'índole oficial o privada, puga exercir coacció o gaudir de privilegi per a la compravenda de mercaderies o l'encàrrec de serveis.  
B. Els actes i omissions que constituïsquen ofensa greu a la dignitat de la professió o a les regles ètiques que la governen i, de manera específica, els que comporten l'incompliment, amb intenció de lucre, dels compromisos contrets en l'exercici d'aquella.  
C. L'atemptat contra la dignitat o honor de les persones que constituïsquen la Junta de Govern, quan actuen en l'exercici de les seues funcions i contra qualsevol company en ocasió de l'exercici professional.  
D. L'abús de poder o lucre il·lícit en l'exercici de càrrecs col·legials.  
E. La realització d'activitats, constitució d'associacions o pertinença a aquestes, quan tinguen com a fins o realitzen funcions que siguen competència pròpia i exclusiva del Col·legi o les interferisquen d'alguna manera.  
F. La reiteració en falta greu.  
G. L'encobriment de l'intrusisme professional.  
Són faltes greus:  
A. Acceptar l'agència comercial, mandat o representació d'empreses, sense comprovar prèviament els motius a què haja obeït la substitució o cessament de l'agent comercial que li haja precedit, o si han estat complides les obligacions de l'empresa quant a la liquidació de comissions o indemnitzacions que a aquell poguera correspondre.  
B. L'incompliment greu de les normes estatutàries o dels acords adoptats pel Col·legi o pel Consell Valencià, o pel Consell General, si fa al cas, llevat que constituïsca falta de superior entitat.  
C. La falta de respecte greu, per acció o omissió, als components de la Junta de Govern, quan actuen en l'exercici de les seues funcions, o a qualsevol company en l'exercici professional.  
D. Els actes de desconsideració manifesta cap als companys, en l'exercici de l'activitat professional.  
E. Els actes de competència deslleial.  
F. Els actes enumerats en l'article anterior, quan no tingueren entitat suficient per a ser considerats com a molt greus.  
Són faltes lleus:  
A. La falta lleu de respecte als membres de la Junta de Govern, en l'exercici de les seues funcions, o a qualsevol company en l'exercici professional, quan no constituïsques falta greu o molt greu.  
B. La negligència en el compliment de les normes estatutàries.  
C. Les infraccions lleus dels deures professionals.  
D. Els actes enumerats en l'article anterior, quan no tingueren entitat suficient per a ser considerats com a greus.  
Article 88. Sancions  
Les sancions i correccions disciplinàries que poden imposar-se són:  
A. Per faltes molt greus:  
1. Suspensió de la col·legiació per un termini superior a sis mesos i no superior a tres anys.  
2. Expulsió del Col·legi.  
B. Per faltes greus:  
1. Suspensió de la col·legiació per un termini no superior a sis mesos.  
C. Per faltes lleus:  
1. Advertència per escrit.  
2. Reprensió privada.  
CAPÍTOL TERCER  
Procediment sancionador  
Article 89. Procediment sancionador  
Les faltes lleus seran sancionades per la Junta de Govern i, en nom seu, pel president del Col·legi, després de l'obertura d'expedient disciplinari, tramitat conforme al reglament de procediment disciplinari aprovat pel Consell Valencià de Col·legis d'Agents Comercials.  
Les faltes greus, i molt greus, seran sancionades per la Junta de Govern després de l'obertura d'expedient disciplinari, tramitat conforme al reglament de procediment disciplinari aprovat pel Consell Valencià de Col·legis d'Agents Comercials.  
En defecte del dit reglament caldrà ajustar-se a allò que disposa el reglament de procediment disciplinari aprovat pel Consell General de Col·legis d'Agents Comercials d'Espanya, i en defecte d'aquest, caldrà ajustar-se al que disposen les normes de procediment sancionador contingudes en la Llei de Procediment Administratiu.  
La Junta de Govern i el president podran delegar les seues facultats d'instrucció d'expedient disciplinari, i de proposta de resolució, en un òrgan que es puga crear amb aquesta finalitat. L'acord d'imposició de sanció correspondrà en tot cas a la Junta de Govern.  
El termini màxim per a la tramitació de l'expedient, i la seua elevació a la Junta de Govern, serà de tres mesos, llevat de pròrroga per causa justificada que s'hi consignarà expressament.  
La Junta de Govern del Col·legi remetrà al Consell Valencià de Col·legis d'Agents Comercials testimoni dels seus acords de sanció, en els expedients per faltes greus o molt greus.  
Del resultat de tota denúncia per un col·legiat es donarà coneixement al denunciant, mitjançant un acord motivat.  
Article 90. Efectes, notificacions i recursos contra les sancions  
Les sancions comportaran l'efecte corresponent a cada correcció; la seua imposició serà notificada per la Secretaria i contra aquesta es podrà recórrer en la forma i amb els efectes previstos en el Reglament del Procediment Disciplinari, aprovat pel Consell Valencià de Col·legis d'Agents Comercials.  
CAPÍTOL QUART  
Prescripció i rehabilitació  
Article 91. Prescripció de faltes i sancions  
Les faltes determinants de sanció disciplinària corporativa prescriuran, si són lleus, als tres mesos; si són greus, a l'any, i si són molt greus, als dos anys, comptadors des dels fets que les motivaren.  
Les sancions imposades prescriuran, les de les faltes lleus, als tres mesos; les de les faltes greus, a l'any, i les de les faltes molt greus, als tres anys, comptadors des de la data de l'acord que les impose.  
Article 92. Rehabilitació  
Els sancionats podran demanar la seua rehabilitació, amb la consegüent cancel·lació de la nota del seu expedient personal, en els següents terminis, comptadors des del compliment total de la sanció:  
A. Si fóra per falta lleu, als sis mesos.  
B. Si fóra per falta greu, als dos anys.  
C. Si fóra per falta molt greu, als quatre anys.  
D. Si haguera consistit en expulsió, el termini serà de cinc anys.  
La rehabilitació se sol·licitarà a la Junta de Govern del Col·legi. En el cas d'expulsió hauran d'aportar-se proves de la rectificació de conducta, que seran apreciades ponderadament pels qui hagen de jutjar en l'àmbit corporatiu, en qualsevol dels seus tràmits.  
Els tràmits de rehabilitació es duran a terme de la mateixa manera que per a l'enjudiciament i sanció de les faltes i amb els mateixos recursos.  
La Junta de Govern remetrà al Consell Valencià de Col·legis d'Agents Comercials testimoni de les seues resolucions, en els expedients de rehabilitació que coneguen.  
TÍTOL V  
DEL RÈGIM JURÍDIC DELS  
ACTES I DE LA SEUA IMPUGNACIÓ  
CAPÍTOL PRIMER  
Tramitació d'expedients  
Article 93. Drets dels col·legiats  
1.Informació i documentació: els col·legiats, integrats en un expedient incoat a la seua instància, tindran dret a conéixer, en qualsevol moment, l'estat de la seua tramitació, i demanar l'oportuna informació a les oficines del Col·legi.  
També podran sol·licitar que se'ls expedisca còpia certificada d'aspectes concrets, continguts en l'expedient, quan es tracte d'acords que els hagen estat notificats.  
En presentar qualsevol escrit o document, podran els col·legiats interessats acompanyar-lo d'una còpia, perquè el Col·legi, prèvia confrontació d'aquells, torne la còpia; on es farà constar el segell del Col·legi i la data de presentació.  
Els interessats podran demanar el desglossament i devolució dels documents que presenten; la qual cosa acordarà la Junta, i deixarà nota o testimoni, segons siga procedent.  
2. Actuació per representant: els col·legiats podran actuar per mitjà de representant, que acreditarà el seu mandat mitjançant document públic, entenent-se amb aquest les actuacions que practique el Col·legi, quan així ho sol·licite el mateix interessat.  
3. Termes i terminis: els terminis es comptaran sempre a partir de l'endemà del dia que tinga lloc la notificació de l'acord de què es tracte.  
Sempre que no expresse una altra cosa, quan els terminis s'assenyalen per dies, s'entén que aquests són hàbils. Si el termini es fixa en mesos o en anys, aquests es computaran de data a data. Si en el mes de venciment no haguera dia equivalent a aquell en què comença el còmput, s'entendrà que el termini expira l'últim dia del mes. En aquests casos, s'entén sempre en dies naturals. Quan l'últim dia del termini siga inhàbil, s'entendrà prorrogat al primer dia hàbil següent.  
No podrà excedir de sis mesos el temps que transcórrega des del dia que s'inicie un expedient fins aquell en què es dicte la resolució, a no mediar causes excepcionals, degudament justificades, que ho impediren; les quals es consignaran en l'expedient per mitjà de diligència signada pel seu ponent o encarregat i, si fa al cas, pel secretari.  
4. Recepció i registre de documents: al Col·legi es portarà un únic Registre, en què es farà el corresponent assentament de tot recurs, escrit o comunicació que presenten els col·legiats.  
CAPÍTOL SEGON  
Executorietat dels acords i la seua constatació en actes  
Article 94. Executorietat  
Tant els acords de la Junta General, com de la Junta de Govern, seran immediatament executius, llevat d'acord motivat en contra de la mateixa Junta.  
Article 95. Llibres d'actes  
Les actes de les juntes generals i de govern es transcriuran en el llibre que per a aquest efecte, i amb caràcter obligatori, es porte al Col·legi. Les mateixes seran signades pel president i pel secretari o pels que hagueren exercit les seues funcions.  
CAPÍTOL TERCER  
Recursos  
Article 96. Recursos contra acords de la Junta de Govern  
Els acords emanats de la Junta de Govern podran ser objecte de recurs davant del Consell Valencià de Col·legis d'Agents Comercials, dins del termini de quinze dies naturals, comptadors a partir del següent en què s'haguera adoptat, quan el recurrent haguera estat present en la seua adopció, o a partir de la seua notificació en els altres casos.  
El recurs serà presentat davant de la Junta de Govern que va dictar l'acord, el qual haurà d'elevar-se, amb els seus antecedents, i informe que procedisca, al Consell Valencià, dins dels quinze dies següents a la data de la presentació.  
El Consell Valencià, previ els informes que estime pertinents, dictarà una resolució expressa dins dels dos mesos següents.  
Aquells acords que afecten situacions personals hauran de ser notificats als interessats.  
En plantejar-se el recurs, el recurrent podrà sol·licitar, i el Consell podrà discrecionalment acordar -si no ho haguera fet la Junta de Govern- la suspensió de l'execució de l'acord recorregut.  
Article 97. Recursos contra acords de Junta General  
Els acords de les juntes generals seran recurribles per la Junta de Govern, o per qualsevol col·legiat a qui afecte personalment, davant del Consell Valencià de Col·legis d'Agents Comercials, en el termini de quinze dies, comptadors des de la seua adopció.  
Si la Junta de Govern entén que el dit acord és greument perjudicial per als interessos del Col·legi o contrari a l'ordenament jurídic podrà, al temps de formular el recurs previst en el paràgraf anterior, suspendre immediatament l'execució d'aquell.  
TÍTOL VI  
DE LA FUSIÓ, ABSORCIÓ I SEGREGACIÓ  
CAPÍTOL PRIMER  
De la fusió i absorció  
Article 98. Fusió i absorció  
El procediment per a la unió o fusió del Col·legi amb un altre o altres col·legis, l'absorció d'un altre o altres col·legis per part d'aquest Col·legi Oficial Professional d'Agents Comercials, o l'absorció d'aquest Col·legi d'un altre, sempre que no se sobrepasse l'àmbit territorial de la Comunitat Valenciana, serà l'establit en els articles següents, i hi caldrà l'aprovació del projecte respectiu per part de la Junta General, en la forma establida en l'article en aquests Estatuts.  
L'acord de fusió amb un altre o altres col·legis, o la seua absorció, portarà implícit, en tot supòsit, l'acord de dissolució del Col·legi. I ambdós se sotmetran al que disposa l'article 8.1 de la Llei de Consells i Col·legis Professionals de la Comunitat Valenciana, per la qual cosa hauran d'obtindre la seua aprovació mitjançant un decret del Consell.  
Article 99. Projecte, contingut i aprovació  
1. La Junta de Govern del Col·legi nomenarà una comissió, la qual s'encarregarà de redactar el projecte de fusió, absorció i dissolució, i establirà els termes i condicions d'aquest.  
2. Llevat dels casos d'absorció, en què els Estatuts que regiran seran els del col·legi absorbent, amb les modificacions pertinents, la Comissió i els altres col·legis afectats, redactaran els nous estatuts, que se sotmetran a l'aprovació de la Junta General del nou Col·legi.  
Article 100. Requisits del projecte  
El projecte de fusió o absorció contindrà els aspectes següents:  
a) La denominació i domicili dels col·legis afectats.  
b) La data a partir de la qual es produirà la dissolució del Col·legi, si fa al cas, i la forma de liquidació del seu actiu i passiu.  
c) El nou àmbit territorial, resultant del procés de fusió o absorció.  
d) L'estudi detallat de la viabilitat econòmica del nou col·legi, així com un altre sobre el patrimoni preexistent que s'aportarà a aquell.  
e) Informe de la Comissió, en què s'explicarà i justificarà, detalladament, el projecte de fusió o absorció des del punt de vista jurídic i de la seua viabilitat econòmica.  
f) El balanç de fusió o absorció dels col·legis afectats.  
g) El projecte dels nous Estatuts, llevat del cas d'absorció per un altre Col·legi, supòsit en què es presentaran els Estatuts del col·legi absorbent i el projecte de les modificacions necessàries.  
Article 101. Del sotmetiment a votació del projecte  
1. Una vegada elaborat el projecte de fusió, absorció i dissolució, en el termini de dos mesos, es convocarà Junta General extraordinària per a sotmetre a la seua sobirania el projecte elaborat per la Comissió.  
2. En publicar la convocatòria de la Junta, el Col·legi posarà el projecte de fusió o absorció i dissolució a disposició dels col·legiats, els quals podran obtindre còpia d'aquests.  
Article 102. Dels requisits per a la seua aprovació  
El projecte de fusió, absorció i dissolució haurà de comptar, per a la seua aprovació, amb els vots favorables dels dos terços dels col·legiats assistents a la Junta, sempre que estiguen presents el 25% del cens col·legial.  
CAPÍTOL SEGON  
De la modificació per segregació  
Article 103. Procediment  
Per a la constitució d'un nou Col·legi, que modifique l'àmbit territorial d'aquest Col·legi, haurà de presentar-se sol·licitud dirigida al seu president, subscrita almenys pels dos terços dels col·legiats residents en l'àmbit territorial del Col·legi que es projecta constituir.  
El president informarà la Junta de Govern, i convocarà Junta General extraordinària en el termini d'un mes, i figurarà en l'orde del dia el sotmetiment a la voluntat de la Junta de la sol·licitud de segregació presentada, que haurà de ser aprovada per majoria de dos terços dels col·legiats assistents; aquesta podrà aprovar-se sempre que estiga present la meitat més un del cens col·legial.  
L'Acord de la Junta contindrà els termes en què s'efectuarà la segregació; la denominació del col·legi segregat; la del col·legi matriu, si fóra modificada, i el nomenament de la Comissió Gestora, i caldrà que se sotmeta a l'aprovació mitjançant un decret del Consell, amb un informe previ del Consell Valencià de Col·legis d'Agents Comercials.  
TÍTOL VII  
DE LA DISSOLUCIÓ I LIQUIDACIÓ DEL COL·LEGI  
CAPÍTOL PRIMER  
De la dissolució  
Article 104. Supòsits de dissolució  
La dissolució del Col·legi tindrà lloc en els supòsits següents:  
a) Per acord de la Junta General, aprovat per majoria qualificada de dos terços del cens col·legial.  
b) Per fusió amb un altre o altres col·legis.  
c) Per absorció per part d'un altre col·legi.  
d) Per disposició legal.  
Article 105. Procediment  
La Junta de Govern haurà de convocar Junta General Extraordinària en el termini de dos mesos, quan el Col·legi estiga immers en alguna de les causes de dissolució establides en l'article anterior.  
Article 106  
El certificat de l'acord de dissolució haurà de ser dirigit a la Generalitat, per a la seua aprovació mitjançant una llei, amb un informe previ del Consell Valencià de Col·legis d'Agents Comercials.  
CAPÍTOL SEGON  
De la liquidació  
Article 107. Període de liquidació  
Una vegada dissolt el Col·legi, per qualsevol de les causes previstes en aquests Estatuts, s'obrirà el període de liquidació, llevat dels supòsits de fusió o absorció, que suposen una cessió total de l'actiu i del passiu.  
Article 108. Liquidadors  
La Junta General elegirà tres liquidadors, que podran ser membres de la Junta de Govern, els quals duran a terme les operacions de liquidació de l'actiu col·legial, de conformitat amb les bases i terminis que la mateixa Junta haurà de fixar.  
Article 109. Destinació del patrimoni social  
El patrimoni social serà destinat, en primer lloc, a cobrir el passiu existent, i la resta de l'actiu es donarà a la destinació que acorde la Junta General, o si no n'hi ha, el que dispose el Consell Valencià de Col·legis.  
Article 110. Normes supletòries  
En tot allò no previst expressament en aquest capítol, s'aplicarà allò que disposa la Llei de Col·legis Oficials de la Comunitat Valenciana, el reglament que la desenrotlle i, amb caràcter supletori, allò que ha establit, a l'efecte de dissolució i liquidació, la Llei de Societats Anònimes.  
TÍTOL VIII  
DE LES RELACIONS AMB LA GENERALITAT  
CAPÍTOL PRIMER  
De les relacions amb les conselleries  
Article 111  
El Col·legi Oficial Professional d'Agents Comercials de València, en tot allò que es refereix als aspectes institucionals i corporatius, es relacionarà amb la Conselleria de Justícia i Administracions Publiques.  
Article 112  
El Col·legi Oficial Professional d'Agents Comercials de València, en tot allò concernent a la professió, es relacionarà amb la conselleria l'àmbit de la qual incloga el sector de comerç.  
Article 113  
El Col·legi Oficial Professional d'Agents Comercials de València, previ el coneixement del Consell Valencià de Col·legis d'Agents Comercials, comunicarà a la Conselleria de Justícia i Administracions Publiques, els presents Estatuts i les seues modificacions, per al seu control de legalitat dins del termini d'un mes. Per tal de ser posteriorment inscrits al Registre de Col·legis i publicats en el Diari Oficial de la Comunitat Valenciana.  
CAPÍTOL SEGON  
Del Registre de Col·legis Professionals  
Article 114  
El Col·legi Oficial Professional d'Agents Comercials de València, a l'efecte de la seua publicitat, serà inscrit al Registre de Col·legis Professionals, dependent de la conselleria que tinga assignada la competència de col·legis professionals.  
DISPOSICIÓ DEROGATÒRIA  
Queda derogat l'Estatut per al Règim i Govern del Col·legi d'Agents Comercials de València, aprovat el 22 d'abril de 1999.  
DISPOSICIÓ FINAL PRIMERA  
Els presents Estatuts entraran en vigor a partir de la data de la seua publicació en el Diari Oficial de la Comunitat Valenciana, llevat de l'article 35, quant al nombre de vocals de la Junta de Govern, que entrarà en vigor i serà aplicable en la pròxima convocatòria d'eleccions a realitzar per a membres de la Junta de Govern, després de l'entrada en vigor d'aquests Estatuts.  
DISPOSICIÓ FINAL SEGONA  
En allò no previst en els presents Estatuts, regirà com a supletòria la Llei 6/1997, de 4 de desembre, de la Generalitat, de Consells i Col·legis Professionals de la Comunitat Valenciana i la Llei 2/1974, de 13 de febrer de 1974, de Col·legis Professionals vigent.